
Unul dintre cele mai importante obiecte care i-au trecut prin 
mână restauratoruluiDorin Barbu de la Muzeul Național Brukenthal 
din Sibiueste un car votiv geto-dacic, unic în Europa, descoperit în 
anul 2012 pe șantierul autostrăzii Sibiu – Orăștie. La restaurarea 
acestuia, Dorin Barbu a lucrat mai multe săptămâni, reconstruind 
obiectul din zeci de piese găsite în pământ. „Numai partea de car au 
fost circa 60 de piese, pe lângă piesele de la roți, care au fost vreo 20 
– 25 de fragmente. A trebuit să-l fac ca un puzzle. Are peste 2000 de 
ani și este unicat în Europa, poate chiar în lume. S-au mai descoperit 
tot felul de caruri votive, dar din bronz sau de alte dimensiuni, dar din 
fier este singurul”, explică Dorin Barbu. Spune că lucrarea a fost 
extrem de dificilă pentru că a lucrat mult la curățarea pieselor și apoi 
la asamblarea lor. „Sunt tot felul de chichițe care apar pe parcursul 
restaurării și fiecare piesă este unicat. Ai probleme de la piesă la 
piesă. Nu te învață nimeni, în nici o școală, ce probleme pot să apară 
la fiecare piesă și ele trebuie studiate separat. La fiecare piesă se 
pune – ca în Medicină – un diagnosctic și se aplică tratamentele care 
fac cel mai bine obiectului respectiv”, povestește restauratorul. 
Asemănător cu alte asemenea care votive descoperite în Europa, 
dar fabricate din bronz sau lut, carul votiv geto-dacic nou descoperit 
este fabricat doar din fier, constituindu-se astfel într-un unicat 
european. Întrucât contextul descoperii nu ne este revelat, se poate 
presupune că acest car a fost depus în mod ritualic în cadrul unui 
ceremonial, sau a constitituit parte din inventarul funerar al unei 
importante personalități a vremii. Ca și simbolistică, carul reprezintă 
vehiculul cu care este „adus ceva sau cineva” (vezi „Carele Zeilor”). 
În România mai avem ca și analogii exemplul deosebitului car votiv 
din bronz descoperit la Bujoru într-un mormânt tumular (jud. 
Teleorman) și aflat în colecțiile Muzeului Național de Istorie a 
României din București, dar și mai puțin cunoscutul car-recipient 
votiv de la Orăștie, acesta fiind — foarte probabil — parte a unui 
depozit de bronzuri (sau, după alți autori, parte a inventarului unui 
mormânt) descoperit întâmplător la jumătatea secolului al XIX-lea în 
ținutul Orăștiei, mai exact între localitățile Romos și Vaidei (jud. 
Huneodara) și păstrat până astăzi în colecțiile Muzeului de Istorie 
Naturală (Naturhistoriches Museum) din Viena (Austria). 
Piesa deosebită, descoperită pe traseul autostrăzii Sibiu – 
Orăștie, după restaurare, va intra în colecțiile Muzeului Național 
Brukenthal din Sibiu, fiind expusă pentru pasionații de istorie și nu 
numai.  

